De nordjyske svineproducenter står til at tabe millioner af kroner, efter Danish Crown kom med et skuffende regnskab. Producenterne får færre penge for deres grise og samtidig stiger foderpriserne, så kan situationen hurtigt blive alvorlig for landsdelen svinebønder. - Det betyder, der vil komme flere konkurser, for vi er i forvejen pressede, og så kommer det her oven i, siger formand for LandboNord Niels Vestergaard Salling til TV2 Nord. Mens 2017 var et godt år for svineproducenter, så bliver 2018 et dårligt et af slagsen. Efter Danish Crown i går kom med et trist regnskab, blev den såkaldte restbetaling for grise, en ekstra betaling pr. kilo gris Danish Crowns giver hvert år, sænket fra 95 til 80 øre kiloet. Det laveste niveau i 9 år. Desuden kæmper svineproducenterne med lave priser på deres råvarer og høje priser på foder. En rigtig dyr og dårlig kombination. - Det er ikke rart, for det går ud over kolleger og en selv. Det er rigtig barsk at se på, påpeger Niels Vestergaard Salling. Ifølge Landbonord er antallet af nordjyske svineproducenter blevet halveret de seneste syv år.
Sorte skyer hænger over nordjyske svineproducenter efter et forfærdeligt år.